सूखे से हुए नुकसान की भरपाई करने फिर दोगुने जोश से खेतों में जुटे किसान
सूखा प्रभावित बागबाहरा ब्लाॅक के ग्राम अरंड में सुबह से ही किसान और मजदूरों की टोली खेतों के लिए निकल रही है। चेहरे में उम्मीद की किरण है मानो सूखे से हुए नुकसान ने कोई छाप न छोड़ी हो। खरीफ फसल की पैदावारी में गिरावट के चलते हालांकि परिवार पर कर्ज का भार बढ़ा है, लेकिन इन्होंने हार नहीं मानी है। चेहरे के साथ दिलों में जज्बा है कि रबी की फसल उनकी जिंदगी को खुशहाल कर देगी। किसान और मजदूर रबी की फसल के लिए रोपाई में जुटे हैं। उनका कहना है-हर बार धोखा नहीं देगी फसल, अनुकूल होगा मौसम।
संसाधन पुनर्जीवित
खरीफ में जिन खेतों ने दरारें देखी, उन्हें किसानों ने कड़ी मेहनत कर फिर से भिगो दिया है। नलकूप और सिंचाई के दूसरे साधनों को पुनर्जीवित कर 80 एकड़़ खेत पर रबी की फसल लेने सरना की नर्सरी तैयार की है। गांव के किसानों ने मिल-जुलकर ऐसा सकारात्मक माहौल तैयार किया है कि उन्हें याद नहीं कि खरीफ में उन्हें कोई नुकसान हुआ हैं। दूसरे गांवों की अपेक्षा यहां के किसानों ने 70 फीसदी फसल को खरीफ के दौरान मरने से बचा लिया था।
कम आयु वाले किस्म पर दांव
सवा एकड़ की खेती में डेढ़ से दो लाख रुपए का धान उत्पादन हुआ है। कम आयु वाले धान के किस्मों की नर्सरी तीन साल में तैयार की है। किसानों को बीज और पौधों से लाभान्वित किया गया है। आज उसी का परिणाम है कि सवा एकड़ में खरीफ और रबी के दौरान 20- 20 क्विंटल धान का उत्पादन मिल रहा है। गोपाल साहू, किसान, उमरदा
खेती में नफा-नुकसान नया नहीं
खेती मौसम आधारित ही होती है। कभी पानी की अधिकता और कभी उसकी कमी से फसल को नुकसान पहुंचता है। इसका मतलब यह नहीं कि किसान हार मान ले। नुकसान हुआ है, तो उसकी भरपाई भी खेत से होनी है। किसानों को उम्मीद नहीं छोड़ना चाहिए। खेती में नफा-नुकसान कोई नयी बात नहीं है। जगदीश चंद, किसान, अरंड
कम पानी में अधिक उत्पादन
पांच एकड़ में धान की बेहतर पैदावारी की है। पानी भी अधिक नहीं लगा। पानी को खेत के एक हिस्से में रोककर जरूरत के मुताबिक फसलों में पहुंचाया गया। पानी बचाने की दिशा में पहल करनी चाहिए। सरकार की भी जिम्मेदारी बनती है कि किसानों को कम पानी में भी बेहतर उत्पादन के लिए प्रशिक्षित करे। -भूषणलाल साहू, किसान, अरंड
नर-मादा पद्धति से खेती
किसानों का अनुभव कहता है कि फसल में उत्पादन को बढ़ाने के लिए जितनी जरूरत पानी की है, उससे कहीं अधिक जरूरत पौधों में नर-मादा की पहचान की है। किसान मानते हैं कि नर-मादा पद्धति से हुई खेती में धान की फसल का बेहतर उत्पादन किया जा सकता है। बदरा मुक्त धान की बालियां नर-मादा पद्धति की खेती में मिलती हैं। जिन किसानों ने खरीफ में इस पैटर्न को अपनाया, आज उनके पास प्रति एकड 30 बोरा उपज है और वे उन्नत हुए हैं।
अब रबी की फसल से जिंदगी खुशहाल करने की जुगत
खेतों में रोपाई की तैयारी करते ग्रामीण।
बागबाहरा के अरंड गांव में रबी की खेती के लिए जुटे किसान।
hin_Deva hin_Deva mag_Deva hin_Deva hin_Deva hin_Deva hin_Deva hin_Deva mag_Deva hin_Deva bho_Deva hin_Deva hin_Deva hin_Deva hin_Deva